
Vec 

Mobilná kuchyňa pre potreby hasičského a záchranného zboru (JOSEPHINE zákazka 80014 -   vysvetlenie informácií potrebných na vypracovanie ponuky a predĺženie lehoty na predkladanie ponúk  
     Verejný obstarávateľ Ministerstvo vnútra Slovenskej republiky realizuje zákazku malého rozsahu na predmet „Mobilná kuchyňa pre potreby Hasičského a záchranného zboru“ (JOSEPHINE zákazka 80014). 

     Na základe žiadosti o vysvetlenie informácií potrebných k vypracovaniu ponuky, verejný obstarávateľ v súlade s § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) poskytuje nasledovné vysvetlenie informácií:
Otázka č. 1: Predpokladaná hodnota zákazky 
Opakovaná výzva na predkladanie ponúk č. p. PHZ-OPK2-2026/002615-004 zo dňa 26. 08. 2026 uvádza v bode 9 predpokladanú hodnotu zákazky maximálne 49 730,00 EUR bez DPH. Záznam o zákazke vedenej v systéme JOSEPHINE pod ID 80014, na ktorý opakovaná výzva odkazuje, však naďalej uvádza predpokladanú hodnotu 49 490,00 EUR bez DPH. Keďže kritériom na vyhodnotenie ponúk je najnižšia cena a prekročenie predpokladanej hodnoty zákazky môže mať za následok vylúčenie ponuky, ide o údaj rozhodujúci pre stanovenie ponukovej ceny.
Žiadame o jednoznačné potvrdenie, ktorá z uvedených hodnôt je pre vypracovanie ponuky záväzná, prípadne o zosúladenie údajov v systéme JOSEPHINE s opakovanou výzvou.

Odpoveď č. 1:
Verejný obstarávateľ potvrdzuje, že predpokladaná hodnota zákazky je 49 730,00 € bez DPH, čo aj vo všeobecných nastaveniach systému JOSEPHINE v zákazke pod ID 80014 napravil. 

Otázka č. 2:Rozsah dokladov predkladaných spolu s ponukou
Stĺpec č. 2 prílohy č. 1 požaduje, aby uchádzač ku každému parametru uviedol presný názov predloženého dokladu, v ktorom sa nachádzajú informácie o ponúkaných parametroch. Značná časť požadovaných dokladov však svojou povahou vzniká až v priebehu výroby a pri odovzdaní predmetu zákazky a v čase predkladania ponuky objektívne nemôže existovať – ide najmä o revízne správy, protokol o zaškolení obsluhy, technický preukaz, osvedčenie o evidencii vozidla a záručné listy podľa bodov 93, 95, 97, 98 a 101. Zároveň podľa bodu 18 výzvy verejný obstarávateľ vyhodnocuje splnenie požiadaviek na predmet zákazky iba u uchádzača s najlepším návrhom na plnenie kritérií. Žiadame preto o vysvetlenie:
Je postačujúce, ak uchádzač predloží všetky doklady preukazujúce splnenie požiadaviek na predmet zákazky až pri prevzatí predmetu zákazky, resp. na výzvu verejného obstarávateľa postupom podľa bodu 18 výzvy?
Ak uvedený postup postačujúci nie je, žiadame o presné vymedzenie, ktoré konkrétne doklady je uchádzač povinný predložiť už spolu s ponukou v lehote na predkladanie ponúk.
Postačuje pri parametroch, ktoré predstavujú záväzok uchádzača a nie vlastnosť konkrétneho výrobku (zaškolenie obsluhy, záruka, servisné pracovisko, lehota nástupu na servisný zásah), uviesť ako doklad vlastné písomné vyhlásenie uchádzača?

Odpoveď č. 2:
Verejný obstarávateľ uvádza, že doklady, ktoré svojou povahou vznikajú až po výrobe, dodaní alebo pri odovzdaní predmetu zákazky, nie je potrebné predkladať spolu s ponukou. Ide najmä o doklady, ktoré uviedol žiadateľ, ako sú revízne správy, protokol o zaškolení obsluhy, technický preukaz, osvedčenie o evidencii vozidla, záručné listy a ďalšie obdobné dokumenty. Tieto doklady je postačujúce predložiť pri odovzdaní predmetu zákazky.
V rámci predkladania ponuky verejný obstarávateľ požaduje predložiť také doklady, na základe ktorých je možné jednoznačne posúdiť a vyhodnotiť splnenie požiadaviek opisu predmetu zákazky (OPZ). Ide najmä o technické listy jednotlivých zariadení, spotrebičov a výbavy, typové označenia ponúkaných komponentov, návody na obsluhu, katalógové listy alebo iné relevantné technické dokumenty, z ktorých je možné overiť splnenie požadovaných technických parametrov.

Pri parametroch, ktoré predstavujú záväzok uchádzača a nie technickú vlastnosť konkrétneho výrobku (napríklad zaškolenie obsluhy, poskytnutie záruky, zabezpečenie servisného pracoviska alebo lehota nástupu na servisný zásah), postačuje predloženie vlastného písomného vyhlásenia uchádzača, ktorým sa uchádzač zaviaže k splneniu príslušnej požiadavky verejného obstarávateľa.
Otázka č. 3:Materiálové a farebné prevedenie vonkajšieho plášťa
Bod 5 prílohy č. 1 požaduje vonkajší plášť z nehrdzavejúcej ocele minimálne triedy AISI 304 v brúsenom alebo leštenom prevedení. Bod 33 zároveň požaduje vyhotovenie prívesu vo farebnom prevedení RAL 3000 podľa Dizajn manuálu HaZZ. Uvedené požiadavky sa čiastočne prekrývajú, pretože nanesením farebnej vrstvy sa leštený povrch nerezovej ocele prekryje a navonok nezostane viditeľný.

Uchádzač navrhuje riešenie, ktoré spĺňa obe požiadavky súčasne: nosný vonkajší plášť prívesu bude vyhotovený z leštenej nehrdzavejúcej ocele triedy AISI 304, ktorá bude následne lakovaná do farebného odtieňa Hasičského a záchranného zboru RAL 3000 podľa Dizajn manuálu HaZZ. Materiálová požiadavka bodu 5 tak zostáva splnená v plnom rozsahu a zároveň je splnená požiadavka bodu 33 na farebné prevedenie. Žiadame o potvrdenie, že takéto riešenie je pre verejného obstarávateľa akceptovateľné, a o upresnenie, na ktorých plochách prívesu (bočnice, čelo, zadná časť, strecha) sa farebné prevedenie požaduje.

Odpoveď č. 3:
Verejný obstarávateľ požaduje, aby bol vonkajší plášť prívesu vyhotovený z nehrdzavejúcej ocele minimálne triedy AISI 304 vo farebnom prevedení RAL 3000 podľa Dizajn manuálu Hasičského a záchranného zboru.
Požiadavkou verejného obstarávateľa je splnenie materiálového vyhotovenia vonkajšieho plášťa aj požadovaného farebného prevedenia. Technologické riešenie povrchovej úpravy je na uchádzačovi, za predpokladu, že bude zabezpečené splnenie oboch požiadaviek.

Presné grafické vyhotovenie, rozsah farebného prevedenia jednotlivých častí prívesu a umiestnenie grafických prvkov podľa Dizajn manuálu HaZZ bude predmetom konzultácie a odsúhlasenia medzi verejným obstarávateľom a úspešným uchádzačom pred realizáciou predmetu zákazky.

Otázka č. 4: Poskytnutie Dizajn manuálu HaZZ a znaku zboru
Body 33, 36, 37, 38 a 39 odkazujú na Dizajn manuál HaZZ, znak Hasičského a záchranného zboru a presné umiestnenie nápisov a reflexných pásov. Bez týchto podkladov nie je možné vyhotoviť farebné prevedenie a polep v požadovanej kvalite a v súlade s Dizajn manuálom. Uchádzač zároveň nie je oprávnený použiť znak HaZZ bez súhlasu verejného obstarávateľa. Žiadame o poskytnutie:
Dizajn manuál HaZZ, resp. jeho časť týkajúcu sa označovania techniky,
grafický podklad znaku HaZZ vo vektorovom formáte pre veľkosť 35 × 35 cm,
písomný súhlas verejného obstarávateľa s použitím znaku HaZZ na predmete zákazky,
výkres alebo schému s presným umiestnením nápisov a reflexných pásov na jednotlivých plochách prívesu.

Vzhľadom na to, že farebné prevedenie a polep sa vykonávajú v záverečnej fáze výroby, uchádzač navrhuje, aby verejný obstarávateľ poskytol uvedené podklady najneskôr do 30 dní od vystavenia objednávky. Žiadame o potvrdenie, že uvedený termín je pre verejného obstarávateľa akceptovateľný, prípadne o uvedenie termínu, v ktorom budú podklady poskytnuté.

Odpoveď č. 4:
Verejný obstarávateľ uvádza, že grafické podklady, Dizajn manuál, podklady na použitie znaku Hasičského a záchranného zboru a finálne grafické riešenie označenia budú konzultované a odsúhlasené po vyhodnotení súťažných podkladov a po vyzvaní úspešného uchádzača v komunikačnom rozhraní systému JOSEPHINE a po určení kontaktnej osoby, ešte pred vystavením objednávky.
Keďže ide o nový typ prívesu v podmienkach Hasičského a záchranného zboru, presné grafické riešenie a rozmiestnenie jednotlivých označení a reflexných prvkov bude navrhnuté dodávateľom (kontaktnou osobou) v spolupráci s verejným obstarávateľom tak, aby bolo v súlade s Dizajn manuálom HaZZ a požiadavkami na označovanie techniky HaZZ.

Verejný obstarávateľ v opise predmetu zákazky špecifikoval požadované typy, farebné vyhotovenie a základné požiadavky na reflexné prvky, označenia a identifikačné prvky. Presné umiestnenie jednotlivých reflexných pásov, znaku HaZZ a nápisov bude určené až v rámci spracovania finálneho grafického návrhu, pričom bude zohľadnená skutočná konštrukcia a rozmery jednotlivých plôch prívesu. Z uvedeného dôvodu nie je možné presné rozmiestnenie grafických prvkov vopred jednoznačne špecifikovať v súťažných podkladoch.

Otázka č. 5: Jazyk technickej dokumentácie predkladanej v ponuke
Podľa bodu 19 výzvy možno ponuku predložiť v slovenskom alebo českom jazyku. Značná časť technických listov a návodov na použitie zabudovaných zariadení je vydávaná výrobcami výlučne v anglickom alebo nemeckom jazyku. Žiadame o vysvetlenie:
Akceptuje verejný obstarávateľ technické listy a návody výrobcov v anglickom alebo nemeckom jazyku ako prílohy ponuky bez úradného prekladu?
Ak nie, postačuje k cudzojazyčnému dokladu vlastný preklad uchádzača, alebo sa vyžaduje úradný preklad?
Žiadame o potvrdenie výkladu, že požiadavka bodu 104 na dokumentáciu v slovenskom jazyku sa vzťahuje na dokumentáciu odovzdávanú spolu s predmetom zákazky, nie na prílohy ponuky.
Odpoveď č. 5:
Verejný obstarávateľ požaduje, aby boli doklady predkladané v rámci ponuky v slovenskom alebo českom jazyku.
V prípade, ak výrobca vydáva technické listy, návody na obsluhu alebo inú technickú dokumentáciu výlučne v cudzom jazyku, v rámci ponuky postačuje predloženie vlastného prekladu uchádzača. Verejný obstarávateľ nevyžaduje úradný preklad týchto dokladov.

Verejný obstarávateľ zároveň potvrdzuje, že požiadavka uvedená v bode 104 opisu predmetu zákazky sa vzťahuje na dokumentáciu odovzdávanú úspešným uchádzačom pri dodaní a prevzatí predmetu zákazky. Dokumentácia odovzdávaná spolu s predmetom zákazky musí byť vyhotovená v slovenskom jazyku v súlade s požiadavkami opisu predmetu zákazky.

Otázka č. 6: Lehota splatnosti faktúry a jej vzťah k prihláseniu prívesu do evidencie vozidiel
Bod 10 výzvy uvádza, že verejný obstarávateľ neposkytuje preddavky ani zálohové platby, že úhrada bude realizovaná po dodaní predmetu obstarávania a že prílohou faktúry musí byť dodací/montážny list potvrdený oprávneným zástupcom verejného obstarávateľa. Bod 101 prílohy č. 1 zároveň požaduje, aby uchádzač pri odovzdaní predložil povinnú dokumentáciu prívesného vozíka – technický preukaz a osvedčenie o evidencii vozidla. Splnenie oboch požiadaviek súčasne naráža na nasledovnú prekážku:
Prihlásenie prívesu do evidencie vozidiel na Ministerstvo vnútra Slovenskej republiky ako držiteľa a vlastníka predpokladá prevod vlastníckeho práva k prívesu z uchádzača na verejného obstarávateľa.
Uchádzač ako predávajúci môže vlastnícke právo previesť až po úplnom uhradení kúpnej ceny. Do momentu úhrady zostáva príves vo vlastníctve uchádzača a nemôže byť prihlásený do evidencie na verejného obstarávateľa.
Bez vykonaného prihlásenia do evidencie nemôže byť vydaný technický preukaz ani osvedčenie o evidencii vozidla, a uchádzač preto objektívne nemôže splniť požiadavku bodu 101.
Uchádzač preto navrhuje nasledovné poradie úkonov: zhotovenie a fyzické odovzdanie prívesu v mieste dodania, potvrdenie dodacieho/montážneho listu oprávneným zástupcom verejného obstarávateľa, vystavenie a úhrada faktúry, následné prihlásenie prívesu do evidencie vozidiel na verejného obstarávateľa a napokon odovzdanie technického preukazu a osvedčenia o evidencii vozidla spolu s finálnym preberacím protokolom. Žiadame o vysvetlenie:
Potvrdzuje verejný obstarávateľ, že finálna faktúra musí byť uhradená ešte pred prihlásením prívesu do evidencie vozidiel, keďže bez úplnej úhrady nie je možné previesť vlastnícke právo, prihlásiť príves do evidencie ani zabezpečiť vydanie technického preukazu a osvedčenia o evidencii vozidla?
Považuje verejný obstarávateľ fyzické odovzdanie prívesu v mieste dodania, potvrdené dodacím/montážnym listom, za dodanie predmetu obstarávania v zmysle bodu 10 výzvy, aj keď technický preukaz a osvedčenie o evidencii vozidla budú odovzdané následne po úhrade a po ukončení evidenčného konania?
Akú lehotu splatnosti faktúry v dňoch odo dňa jej doručenia verejný obstarávateľ požaduje? Vzhľadom na to, že predmetom zákazky je kusová výroba na mieru predfinancovaná uchádzačom v plnom rozsahu počas celej lehoty realizácie, a že od úhrady faktúry závisí aj termín prihlásenia prívesu do evidencie, ide o údaj podstatný pre stanovenie ponukovej ceny aj pre dodržanie lehoty realizácie.

Odpoveď č. 6:
Verejný obstarávateľ týmto potvrdzuje, že neposkytuje zálohové platby ani preddavky. Ďalej potvrdzuje skutočnosť, že pri dodaní predmetu obstarávania požaduje dodať dodací/ montážny list potvrdený oprávneným zástupcom verejného obstarávateľa. 

V prípade osvedčenia o evidencii vozidla/technického preukazu – jedná sa o osvedčenie o evidencii vozidla časť II., ktorý vydá príslušný okresný úrad bez zápisu základných údajov o evidencii (ako napr. dátum prvej evidencie, evidenčné číslo, vlastník vozidla, držiteľ osvedčenia.....). Tieto údaje si zabezpečuje verejný obstarávateľ sám po prevzatí predmetu obstarávania a po úhrade faktúry. 
Verejný obstarávateľ požaduje dodanie predmetu obstarávania spolu s celou dokumentáciou o vozidle, čo je možné, nakoľko technický preukaz/osvedčenie o evidencii vozidla je vydaný príslušným okresným úradom – doprava a pozemné komunikácie ( s informáciami o vozidle (strana osvedčenia „vozidlo“) a predná strana (základné údaje o evidencii) je prázdna (verejný obstarávateľ si zápis do evidencie vozidiel zabezpečuje sám do vlastnej samostatnej evidencie vozidiel). 

Verejný obstarávateľ potvrdzuje všetky požiadavky v opise predmetu obstarania a vo výzve na predkladanie ponúk, keďže všetky úkony potrebné k zápisu do evidencie vozidiel vykonáva verejný obstarávateľ sám a od uchádzača/dodávateľa potrebuje len dokumenty, ktoré je možné odovzdať ešte pred úhradou faktúry spolu s tovarom (vozidlom/prívesom). Jedná sa o bežný postup pri obstarávaní tohto druhu tovaru. 

Lehota splatnosti faktúry je 30 dní od vystavenia faktúry. 
Otázka č. 7: Čiastková fakturácia nadväzujúca na otázku č. 6
V nadväznosti na poradie úkonov opísané v otázke č. 6 a s ohľadom na skutočnosť, že predmetom zákazky je kusová výroba na mieru s lehotou realizácie do 120 dní od vystavenia objednávky, ktorú uchádzač predfinancuje v plnom rozsahu z vlastných zdrojov, uchádzač navrhuje rozdelenie fakturácie na dve čiastkové faktúry:
50 % ceny po zhotovení predmetu zákazky, preukázanom fotodokumentáciou dokončeného prívesu a potvrdenom oprávneným zástupcom verejného obstarávateľa,
50 % ceny po fyzickom odovzdaní prívesu v mieste dodania a potvrdení dodacieho/montážneho listu, teda pred prihlásením prívesu do evidencie vozidiel a pred odovzdaním technického preukazu a osvedčenia o evidencii vozidla.
V oboch prípadoch by išlo o úhradu za preukázateľne vykonané a verejným obstarávateľom písomne potvrdené vecné plnenie, nie o preddavok ani o zálohovú platbu v zmysle bodu 10 výzvy. Druhá čiastková faktúra pritom priamo nadväzuje na postup opísaný v otázke č. 6, pretože jej úhrada je nevyhnutným predpokladom prevodu vlastníckeho práva a prihlásenia prívesu do evidencie na verejného obstarávateľa. Žiadame o vyjadrenie, či je navrhovaný spôsob fakturácie pre verejného obstarávateľa prípustný, prípadne o uvedenie iného spôsobu, ktorý umožní splniť požiadavku bodu 101 na odovzdanie technického preukazu a osvedčenia o evidencii vozidla.

Odpoveď č. 7:
V prípade  uvedenej zákazky prechádzajú všetky náklady spojené s výrobou a prípravou predmetu obstarávania na uchádzača/dodávateľa  a uchádzač/dodávateľ bude musieť v tomto prípade strpieť všetky náklady  po dobu trvania verejného obstarávania až po úhradu faktúry a to do 30 dní od doručenia predmetu obstarávania a vystavenia/doručenia  faktúry a príslušnej dokumentov a po zaškolení minimálne 6. príslušníkov. 
Verejný obstarávateľ, tak ako je už uvedené vyššie neposkytuje preddavky ani zálohové platby. 
Otázka č. 8: Lehota dodania
Verejný obstarávateľ požaduje dodanie predmetu zákazky v lehote do 120 dní od vystavenia objednávky.
Vzhľadom na charakter predmetu zákazky si dovoľujeme požiadať verejného obstarávateľa o zváženie predĺženia lehoty dodania na 6 mesiacov od vystavenia objednávky.
Predmetom zákazky nie je bežne skladový alebo sériovo dostupný výrobok, ale mobilná kuchyňa vyrábaná a technologicky vybavovaná na mieru podľa konkrétnych požiadaviek verejného obstarávateľa. Realizácia zahŕňa okrem samotnej výroby prívesu aj individuálne usporiadanie a montáž gastro technológie, elektroinštalácie, plynového a vodného systému, klimatizácie a ďalšieho vybavenia, ako aj potrebné skúšky, kontroly, homologizáciu a dokumentáciu nevyhnutnú na uvedenie vozidla do cestnej premávky.

Do celkového času je zároveň potrebné započítať dopravu hotového vozidla, následné kontroly, prípadné lokálne dokončovacie práce, označenie vozidla a prípravu kompletnej dokumentácie k odovzdaniu.
Lehota 120 dní preto môže byť pri zákazkovej výrobe veľmi krátka a môže výrazne obmedziť okruh hospodárskych subjektov schopných predložiť reálnu a technicky vyhovujúcu ponuku.
Bude verejný obstarávateľ akceptovať predĺženie lehoty dodania z 120 dní na 6 mesiacov od vystavenia objednávky?
Odpoveď č. 8:
Verejný obstarávateľ nevyhovuje žiadosti o predĺženie lehoty dodania predmetu zákazky zo 120 kalendárnych dní na 6 mesiacov od vystavenia objednávky.
Verejný obstarávateľ stanovil lehotu dodania 120 kalendárnych dní na základe reálnych prevádzkových potrieb Hasičského a záchranného zboru, ako aj s prihliadnutím na povahu a rozsah predmetu zákazky. Pri jej určení zohľadnil skutočnosť, že predmet zákazky predstavuje zákazkovú výrobu špeciálne upravenej mobilnej kuchyne vrátane jej technologického vybavenia, pričom uvedená lehota bola stanovená ako primeraná na zabezpečenie výroby, montáže, vykonania potrebných skúšok, homologizácie a odovzdania kompletnej dokumentácie.

Verejný obstarávateľ je presvedčený, že stanovená lehota nepredstavuje neprimerané obmedzenie hospodárskej súťaže a umožňuje účasť hospodárskym subjektom, ktoré disponujú potrebnými technickými, výrobnými a organizačnými kapacitami na riadne a včasné plnenie predmetu zákazky.

Verejný obstarávate  mení lehotu na predkladanie a otváranie ponúk nasledovne:

Pôvodné nastavenie:

Lehota na predkladanie ponúk:

Dátum a čas: 14.09.2026 12:00:00

Plánované otváranie ponúk: 

Dátum a čas: 14.09.2026 13:00:00
Mení sa na:
Lehota na predkladanie ponúk:

Dátum a čas: 21.09.2026 12:00:00
Plánované otváranie ponúk: 

Dátum a čas: 21.09.2026 13:00:00
S pozdravom
                        





plk. Ing. Adrián Mifkovič
prezident

      Hasičského a záchranného zboru
PREZÍDIUM HASIČSKÉHO 

